Þingræður haldnar á Alþingi Íslendinga



Frv. þetta er stjórnarfrv. til staðfestingar á brbl. Ég tel því ekki eðlilegt, að samþ. sé breyting á því án umsagnar ráðherra. - Ef menn vilja breytingu á þessu, tel ég eðlilegra að flytja bara nýtt frv., sem svo sæti venjulegri meðferð.



Á síðasta fundi hér í deildinni óskaði ráðherra, að máli þessu yrði frestað, og ætlaði að afla frekari upplýsinga í málinu, til þess að hann gæti tekið afstöðu til þess. Nú held ég, að ráðh. sé hér í húsinu, og vil því beina þeim tilmælum til hæstv. forseta, hvort ekki er hægt að fá ráðh. til þess að segja álit sitt á þessu máli nú.



Ég óskaði eftir, að þessu máli væri frestað í gær, til þess að ég gæti aflað mér upplýsinga, hvernig þessu væri fyrir komið í nágrannalöndum okkar. Ég sneri mér til skattstjórans, og hefur hann tjáð mér, að engin sérákvæði um þetta efni væru finnanleg hjá Dönum, Svíum, Norðmönnum né Bandaríkjamönnum, en bendir þó á, að hjá Dönum sé það ekki talið til atvinnu, þó að listamenn haf í tekjur af sýningum eða selji listaverk á sýningum, og þær tekjur því ekki tekjuskattsskyldar. Ég mundi telja það fremur óheppilegt, að við færum að setja um þetta sérákvæði, sem ekki þekktust í öðrum löndum, þar sem þetta hefur ekki heldur neina verulega fjárhagslega þýðingu. Slíkt ákvæði mundi sennilega draga úr komu erlendra listamanna hingað, en um það dæmi ég ekki. En hins vegar tel ég, að til væri önnur leið til þess að ná skatti af þessu fé, en hún er í því fólgin að hækka skemmtanaskattinn hlutfallslega. Hinar háu tekjur listamannanna eru að miklu leyti vegna þess, hversu þeir hafa leyft sér að selja dýrt aðgang. Þess vegna mundi hlutfallshækkun á skemmtanaskatti gera svipað gagn. Þegar málið því horfir svona við, tel ég mig varla geta greitt atkv. á móti till., en tel þó ekki rétt að samþ. hana, og óska ég því helzt, að flm. dragi hana til baka. Það væri hægt að rannsaka þetta nánar fyrir næsta þing, og væri þá hægt að skjóta svona ákvæði inn í l., ef mönnum sýndist svo. Ég geri þetta ekki að neinu kappsmáli, en skoðun mín er sú, að þetta væri skynsamlegasta lausnin á málinu nú.



Það eru tilmæli hæstv. ráðh., að ég taki till. aftur. Eru þau tilmæli byggð á því, að ekki sé vitað, hvernig þessu máli sé háttað í nágrannalöndum okkar. Ég skal viðurkenna, að ég er ekki svo fróður, að ég sé viss um, hvernig þessu sé háttað hjá nágrannaþjóðum okkar. Ég hygg þó, að tekjur eins og þær, sem hér er um að ræða, séu skattlagðar þar, en get þó ekki fullyrt það, en ég er viss um, að hér á landi eru þær skattlagðar, án tillits til, hvort þær eru atvinnutekjur, þegar íslenzkir menn eiga í hlut. Hitt er annað mál, að skattan. verða oft að áætla, hve miklar þær tekjur séu hverju sinni, en þær eru skattskyldar, eftir því sem í þær næst, fyrir íslenzka þegna. Og hvers vegna eigum við ekki að láta þar hið sama gilda um útlendinga? Hvers vegna á ekki að fara með þá eins og íslenzka menn hvað þetta snertir, að því undanskildu, að tvísköttun eigi sér ekki stað, en um það eru sérstakir samningar við Svíþjóð og Danmörk, að tvísköttun geti ekki átt sér stað? Ég er ekki alveg viss um, hvernig þetta er erlendis, og get þess vegna orðið við þeim tilmælum hæstv. ráðh. að draga till. mína til baka í von um, að þetta mál verði tekið upp síðar. En hver tekur það þá upp? Þetta frv., sem nú liggur fyrir, er bráðabirgðal., sem voru gefin út 12. sept. Síðan er næstum mánuður, og allan þann tíma hefur enginn í hæstv. stj. aflað sér upplýsinga um þetta efni hjá erlendum sendiherrum eða annars staðar. Hér á þingi er málið búið að vera nokkuð marga daga, og aðeins einu sinni hefur náðst nefndarfundur um það, og síðan þessari breyt. var hreyft hér, hefur n. aldrei náðst saman til að reyna að athuga málið, því síður til að reyna að fá upplýsingar um, hvernig þessu sé hagað annars staðar. Ég vil því gjarnan fá að heyra hjá hæstv. ráðh. og hv. form. n., hvort þeir ætli að beita sér fyrir að afla upplýsinga, svo að hægt verði að koma með þær breyt., sem við eiga, og ef ég heyri, að þeir ætla að gera það, þá mun ég taka till. aftur, að öðrum kosti ekki.



Ég skal gjarnan nú þegar biðja skattstjóra um að reyna að afla sér frekari upplýsinga um þetta atriði, eins fljótt og auðið er. Hv. þm., sem nú settist niður, er sjálfur í ríkisskattan., og hefur hann því vegna stöðu sinnar einnig aðstöðu til að láta rannsaka málið, og honum stendur opið hvenær sem er að bera fram nýtt frv. um viðauka við l. um þetta efni. Og það er nokkurn veginn augljóst, að það hefur enga fjárhagslega þýðingu, þó að beðið verði með lagasetningu í þessu efni, þar til í næsta mánuði, því að ekki eru líkur til, að fleiri slíkir gestir sem hér er um að ræða komi hingað til lands, það sem eftir er ársins, því að yfirleitt koma þeir ekki yfir vetrarmánuðina hingað, en aftur á móti vinnst þá tími til að rannsaka málið til fulls. - Ég vona, að hv. þm. telji þetta nóg.



Ég tek þá till. aftur, þar sem hæstv. ráðh. er búinn að fullnægja mínu skilyrði, og ég treysti því, að hann útvegi vantandi upplýsingar og leggi málið fyrir að nýju að þeim fengnum.